text: Millioner skal gøre sønderjysk by smukkere og bedre at bo i
  29 november 2016 kl. 17.13
  Løgumkloster har fået 7,5 millioner kroner til byfornyelse. Tirsdag præsenteres idéerne på et borgermøde.
  
  Brosten frem for asfalt, pænere bygninger, samlende mødesteder og sociale initiativer. Det er hovedidéerne i forskønnelsen og forbedringen af Løgumkloster.
  Byfornyelsesprojektet Liv i Løgumkloster har fået 7,5 millioner kroner. Derfor er der borgermøde tirsdag fra 16.30-19.00 i Klosterhallen, hvor idéerne bliver præsenteret.
  En stor del af pengene skal bruges på, at asfalten på strækningen fra Løgumkloster Kirke til bymidten erstattes med brosten. Eller måske er der tale om genbrug.
  Britta Larsen, butiksejer og formand for menighedsrådet i Løgumkloster: "Kirken er højborgen i byen. Så vi synes, det er vigtigt, fordi vi har 50.000 besøgende om året."
  - Man mener faktisk at stenene ligger under asfalten fra tidligere tider. Det er man ved at undersøge, siger butiksejer og formand for menighedsrådet i Løgumkloster, Britta Larsen, til TV SYD.
  Den nye belægning skal binde byen sammen.
  - Kirken er højborgen i byen. Så vi synes, det er vigtigt, fordi vi har 50.000 besøgende om året, forklarer menighedsrådformanden.
  Der bliver også penge til nye mødesteder. For eksempel bliver området omkring det gamle apotek, pillefabrikken og Den Gamle Biograf lavet om til et fælles samlingssted for byens borgere.
  Derudover skal en række bygninger renoveres, der skal sættes bænke op og der tages en række sociale initiativer.
  De 7,5 millioner kroner er fordelt med fem millioner kroner fra Tønder Kommune og 2,5 millioner fra staten.
  Du kan læse meget mere om projektet på Liv i Løgumklosters hjemmeside.
  